ORDE do 22 de novembro de 2006 pola que se declara de interese galego a Fundación Torre-Pujales Museo de Arte Contemporáneo, Costa da Morte e se ordena a súa inscrición no Rexistro de Fundacións de Interese Galego.
CONSELLERÍA DE CULTURA E DEPORTE — III. OUTRAS DISPOSICIÓNS — 28/11/2006

Con do 15 de novembro de 2006 foi publicada no Diario Oficial de Galicia a orde da Consellería de Presidencia, Administracións Públicas e Xustiza, do 7 de novembro de 2006, pola que se clasifica de interese cultural a Fundación Torre-Pujales Museo de Arte Contemporáneo, Costa da Morte, adscribíndoa á Consellería de Cultura e Deporte, que exercerá plenamente o protectorado sobre ela.
Esta fundación, de acordo co establecido no artigo 6 dos seus estatutos, ten como obxecto:
-A xestión, conservación e difusión da obra do pintor galego falecido Julio Pujales Rivas.
-A promoción, desenvolvemento, protección, fomento e difusión de actividades artísticas e culturais.
-A creación dun punto de confluencia e investigación sobre as artes plásticas, a literatura, o cine, o teatro e música, e a súa interrelación coa paisaxe, os costumes e a natureza que converxen na Costa da Morte.
-Organización de encontros e interrelacións con profesionais de distintas materias para fomentar a cultura, o respecto ao ambiente, o embelecemento das vilas rescatando, no posible, a beleza orixinaria de vivendas e edificios, así como evitar a deterioración que produciría o desprazamento ás cidades das zonas rurais por falta de formación e oferta cultural, ou o efecto contrario, a degradación por explotación indebida dun turismo de masas non desexado.
Por iso, en virtude das competencias que me confire o artigo 34 da Lei 1/1983, do 22 de febreiro, reguladora da Xunta e do seu presidente, e segundo o establecido no artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e no artigo 32.3º a) do Regulamento de organización e funcionamento do protectorado das fundacións de interese galego, aprobado polo Decreto 248/1992, do 18 de xuño,
DISPOÑO:
Primeiro.-Declarar de interese galego a Fundación Torre-Pujales Museo de Arte Contemporáneo, Costa da Morte, xa que os seus estatutos cumpren as prescricións que, para tal efecto, sinala a vixente lexislación en materia de fundacións de interese galego.
Segundo.-Ordenar a inscrición da Fundación Torre-Pujales Museo de Arte Contemporáneo, Costa da Morte no Rexistro de Fundacións de Interese Galego da Consellería de Cultura e Deporte, para os efectos constitutivos que sinala a Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Terceiro.-Dita fundación queda sometida ao disposto na normativa de xeral aplicación, en especial, á obriga de dar publicidade suficiente ás súas actividades e á ausencia de ánimo de lucro na prestación dos seus servizos. Tamén queda obrigada a renderlle contas anualmente ao protectorado e a xustificar, a través dunha memoria anual, o cumprimento da finalidade fundacional, así como a presentar o proxecto de orzamento, con anterioridade ao inicio do exercicio económico para o que se formula e a solicitar as preceptivas autorizacións do protectorado.
A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de novembro de 2006.
Ánxela Bugallo Rodríguez
Conselleira de Cultura e Deporte